《答保雨村户曹秋夜见怀》
清代·李锴

枯藤日日倚空林，金玉天涯绝信音。水部多情佳句及，子山无恙小园深。

自招明月三秋色，不动浮云万里心。回首多君能吏隐，竹斋灯火亦微吟。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。